दलित रचनाकारों की कहानियों में जहाँ सामाजिक बदलाव का स्वर है वहीं आक्रोश का भाव भी है, जो सदियों से उन्हें सहना पड़ा है। उदय प्रकाश की ‘टेपचू’ कहानी में टेपचू दलित पात्र है जो अन्याय के विरूद्ध खड़ा है। रमणिका गुप्ता की ‘बहू-जुठाई’ में शोषण के खिलाफ संघर्ष की यथार्थ झांकी प्रस्तुत हुई है। मार्कण्डेय की ‘हल्योग’ में चमार का अध्यापक बन जाना एक अनहोनी घटना को दर्शाया है। ओम प्रकाश वाल्मीकि का ‘सलाम’ एक चर्चित कहानी संग्रह है। इस संग्रह की सभी कहानियाँ दलितों के जीवन संघर्ष-व्यथा को प्रस्तुत करती है। राजेन्द्र यादव कृत ‘दो दिवंगत’ में सवर्णों के संकीर्ण दृष्टिकोण का प्रमाण मिलता है। हिन्दी साहित्य के अन्य कहानीकारों में दयानन्द बटोही कृत ‘सुरंग’ और ‘सुबह से पहले’ में दलित विरोधी चेतना, एवं दलित छात्रों से भेदभाव का अंकन हुआ है। प्रेम कापडिया ने ‘हरिजन’ कहानी में देवदासी प्रथा और समाज में व्याप्त भ्रष्टाचार का खुलासा किया है। इसी तरह रामचंद्र की ‘पलायन’, भागीरथ मेघवाल की ‘सूरज की चिता’, सूरजपाल चौहान की ‘परिवर्तन की बात’, ‘छूत कर दिया’, श्यौराज सिंह बेचैन की ‘अस्थियों के अक्षर’, ‘शोध प्रबंध’, ‘रावण’, मोती राम की ‘खुरपी’ चर्चित कहानियां है जो दलित चेतना के मुख्य संदर्भों को प्रस्तुत करती है। वास्तव में ‘दलित साहित्यकार जहाँ अपनी कृतियों में समानता, भाईचारे और आजादी का लक्ष्य हासिल करने हेतु जाति, नस्ल या रंग के आधार पर किसी भी विभेद को नकारता है, वही वह धर्म, सत्ता दर्शन अथवा जन्म के आधार पर किसी श्रेष्ठता अथवा निकृष्टता की अवधारणा को भी अस्वीकारता है। वह केवल दलित के लिए नहीं पूरे समाज के इन विभेदों को मिटाना चाहता है। श्री जय प्रकाश् कद्रम के शब्दों में  ‘बीसवीं सदी के हिन्दी कथा साहित्य का उज्जवल पक्ष यही है कि कुलीनता और अभिजात्य की परिधि से बाहर निकलकर उसने समाज के हाशिए पर खड़े मनुष्य की पीड़ा दर्द को समझने की चेष्टा के साथ अपनी अस्मिता के लिए संघर्ष को भी प्रतिपाद्य बनाया है।’